વિરાટે ગઈ કાલે મજાકના સૂરમાં ટીકાકારો પર નિશાન તાકતાં કહ્યું કે, ”રમતની પરિસ્થિતિ કોઈ પણ હોય, મારી ટીમ પાસે હંમેશાં ‘જવાબ’ હતો કે મેચ કેવી રીતે જીતી શકાય છે.” મેચ પૂરી થયા બાદ કોહલીને જ્યારે પૂછવામાં આવ્યું કે, ‘તેં એ લોકોને જવાબ આપી દીધો છે, જેઓ જાણવા ઇચ્છતા હતા કે ટીમ ઇન્ડિયા વિપરીત પરિસ્થિતિમાં કેવી રીતે રમે છે?’ ત્યારે વિરાટે કહ્યું, ”અમને જવાબની ખબર જ હતી. તમને લોકોને કદાચ જવાબ નહોતો મળતો, પરંતુ આજે મને લાગે છે કે તમને પણ જવાબ મળી ગયો છે. હું આ જ સવાલની રાહ જોતો હતો. અત્યાર સુધીમાં પાંચથી છ સવાલ પુછાઈ ચૂક્યા છે, પરંતુ પીચ અંગે હજુ સુધી એક પણ સવાલ પુછાયો નથી. બોલ ટર્ન થતો હતો એ અંગે પણ કંઈ પૂછવામાં આવ્યું નથી. મીડિયામાં જે કંઈ લખાઈ રહ્યું છે તે મારા નિયંત્રણમાં નથી, પરંતુ તૈયાર કરવામાં આવેલી પીચોના આધાર પર જીતને મૂલવવી યોગ્ય નથી.”